รัฐมนตรีประจำสำนักนายกรัฐมนตรี ติดตามภารกิจกรมประชาสัมพันธ์ประสานความช่วยเหลือให้ผู้ป่วยโควิด-19 ได้รับการรักษาพยาบาล
นายอนุชา นาคาศัย รัฐมนตรีประจำสำนักนายกรัฐมนตรี ติดตามการประสานงาน ส่งต่อและให้ความช่วยเหลือระหว่างประชาชนกับสถานพยาบาล ในช่วงสถานการณ์โควิด-19 และร่วมจัดรายการ NBT รวมใจ สู้ภัยโควิด-19 ซึ่งเปิดรับเรื่องราวร้องทุกข์ ผ่านทางหมายเลขโทรศัพท์ 02-275-4225 จำนวน 20 คู่สาย ทั้งนี้มีประชาชนที่ได้รับความช่วยเหลือแล้ว โทรศัพท์เข้ามาขอบคุณที่ทีมงานได้ประสานและส่งต่อจนเข้าสู่ระบบการรักษาอย่างปลอดภัย รวมถึงขอบคุณที่ช่วยเหลือเรื่องปัญหาปากท้องและความเดือดร้อนจากสถานการณ์การแพร่ระบาดโควิด-19 ระลอกใหม่นี้รัฐมนตรีประจำสำนักนายกรัฐมนตรี ให้ความมั่นใจว่าประชาชนทุกคนสามารถโทรศัพท์มาขอความช่วยเหลือในเรื่องต่างๆ ได้ โดยไม่ต้องกังวล ซึ่งทางกรมประชาสัมพันธ์ยินดีเป็นสื่อกลางประสานงานการให้ความช่วยเหลือเพื่อให้ประชาชนพ้นทุกข์และจะทำงานเชิงรุกจนกว่าวิกฤติจะคลี่คลาย เพื่อเป็นส่วนหนึ่งที่เชื่อมต่อการทำงานกับรัฐบาลให้ทุกคนเข้าถึงการรักษาพยาบาลและผ่อนคลายความทุกข์ พร้อมให้ความมั่นใจแก่ประชาชนในการให้บริการฉีดวัคซีนโควิด-19 ซึ่งยืนยันว่ารัฐบาลจะจัดหาวัคซีนได้ตามเป้าหมายสำหรับฉีดให้แก่ประชาชน 50 ล้านคน จำนวน 100 โดส ภายในสิ้นปี 2564 นี้ เพื่อให้เกิดภูมิคุ้มกันหมู่ โดยวัคซีนจะทยอยเข้ามาตามลำดับและภาครัฐมีกำลังฉีดวัคซีนถึงวันละ 1 ล้านคน